**Жамбыл облыстық Қоғамдық кеңесінің**

**2023 жылы атқарған жұмыстары туралы ЕСЕБІ**

Жамбыл облыстық Қоғамдық кеңесі өз қызметін 2015 жылы 2 қарашадағы «Қоғамдық кеңестер туралы» Қазақстан Республикасының Заңы, Қазақстан Республикасы Ақпарат және қоғамдық даму министрінің 2021 жылғы 26 ақпандағы № 73 бұйрығы негізінде бекітілген «Қоғамдық бақылауды ұйымдастыру мен жүргізу қағидалары» талаптары және 2022 жылғы 11 мамырдағы №5 хаттамамен бекітілген «Жамбыл облыстық Қоғамдық кеңесінің Ережесіне» сәйкес жүргізеді.

**2023 жылғы 12 қазандағы №39 хаттамаға сәйкес Қоғамдық кеңестің шешімімен бекітілген 3-ші құрамда 31 адам бар**, оның ішінде:

* азаматтық қоғамның өкілдері 77,4 % - 24 адам;
* мемлекеттік органдардың өкілдері 22,6% -7 адам;
* ***гендерлік құрамы бойынша:*** әйелдер 22,5% - 7 адам;
* **жасы бойынша:** 35 жасқа дейін 6,5% - 2 адам; 35 жастан 59 жасқа дейін 58,1% - 18 адам; 60 жастан асқан 35,4% - 11 адам.

Қоғамдық кеңес қызметінің басымдықтарына қарай кеңес мүшелерінің қатарынан қалыптастырылған ***комиссиялар*:**

1. Бюджет, қаржы, жергілікті өзін - өзі басқару, кәсіпкерлік, құрылыс, көлік, жол және коммуналдық шаруашылық бойынша комиссия (төрағасы Құлекеев Б.Ә.)
2. Агроөнеркәсіп кешендері, су, табиғат, жер ресурстарын пайдалану, техногенді жағдайлардың алдын алу, азық-түлік қауіпсіздігі бойынша комиссия (төрағасы Әбілеков К.С.)
3. Білім, денсаулық, спорт, жастар саясаты және халыққа мемлекеттік қызмет көрсету сапасы бойынша комиссия (төрағасы Рахманбердиев Р.С.)
4. Қоғамдық құқықтық тәртіпті сақтау, азаматтардың бостандықтарын, құқықтарын қорғау және қоғамдық, үкіметтік емес ұйымдар, квазимемлекеттік құрылымдармен байланыс бойынша комиссия (төрағасы Ташқараев Д.О.)

 Қоғамдық кеңестер мемлекеттік органдар мен азаматтық қоғам арасындағы негізгі диалог алаңы болып табылады және олардың өзара тығыз іс-қимылы халық пен азаматтарды бірлесіп атқарған қызмет туралы кеңінен хабардар ету жолымен жүзеге асырылады. Мұндай іс-шаралар оқыту семинарларын, консультацияларды өткізу, тәжірибе алмасу, бірлескен отырыстар өткізу, қоғамдық бақылау нысандарын іске асыру, азаматтардың өтініштерін қарау, сұрау салулар беру және өзгеде тәсілдер арқылы жүргізіледі. Қоғамдық бақылаудың 4 нысанын іске асыру Заңның 19-бабында көзделген тетіктер арқылы жүзеге асырылады.

 Қоғамдық бақылау қоғамдық мониторинг, қоғамдық тыңдау және мемлекеттік орган жұмысының нәтижелері туралы есепті тыңдау нысандарында жүргізілді. Белгіленген өкілеттіліктер шеңберінде кеңес мүшелері Заңда көзделген мәселелерді талқылау, мемлекеттік органдардың, квазимемлекеттік сектор субъектілерінің қоғамдық маңызы бар шешімдерін олардың қоғамдық мүдделерге сәйкестігі мәселесі бойынша жария талқылау үшін қоғамдық тыңдаулар өткізді.

 «Құқықтық актілер туралы» Қазақстан Республикасының Заңына сәйкес азаматтардың құқықтарына, бостандықтары мен міндеттеріне қатысты нормативтік құқықтық актілердің жобаларын талқылауға қатысты. Қоғамдық кеңес туралы үлгілік ережеге сәйкес мемлекеттік органның қоғамдық маңызы бар мәселелері бойынша, мемлекеттік басқаруды жетілдіру және мемлекеттік аппараттың ашық жұмысын ұйымдастыру мәселелері, мемлекеттік көрсетілетін қызметтердің сапасы бойынша жеке және заңды тұлғалардың жолданымдары қаралды.

 Қоғамдық кеңестің 2023 жылға арналған жұмыс жоспарына сәйкес кеңес мүшелері белсенді жұмыс атқарып, 48 отырыс (399 мүшесі қатысқан), 30 қоғамдық тыңдау, 28 есепті тыңдау және 15 қоғамдық мониторинг өткізді. Нәтижесінде нормативтік-құқықтық актілердің 70 жобасы қаралып, 95%-ы бекітілді.

 Қоғамдық кеңестің мониторингтік топтары денсаулық сақтау мекемелерінде жүргізілетін мемлекеттік қызмет көрсету сапасына, 2023 жылға арналған акваөсіру (балық өсіру шаруашылығы) өнімінің өнімділігі мен сапасын арттыруға, сондай-ақ асыл тұқымды балық өсіруді дамытуға бөлінген субсидиялар көлеміне, Шу, Талас, Аса өзендері алаптарының су ресурстарын ауыл шаруашылығы саласына пайдаланудың проблемаларын зерделеуге, құрылыс нысандарының бекітілген талаптарға және нормативтерге сай жүргізілуіне, сонымен қатар энергетика және тұрғын үй-коммуналдық шаруашылық басқармасы, дене шынықтыру және спорт басқармасының қызметіне қоғамдық мониторинг жүргізді.

Есепті мерзім ішінде жүргізілген 15 қоғамдық мониторингке және қоғамдық қабылдауға 540 адам қатысты. Қоғамдық мониторингтің қорытындысы негізінде мемлекеттік органдардың қызмет көрсету сапасын арттыру жөнінде 22 ұсынымдар қабылданып, тиісті мемлекеттік органдарға жіберілді. Кеңес мүшелері Тараз қаласы, Жамбыл, Сарысу, Талас, Мойынқұм, Шу, Қордай, Жуалы, Байзақ, Меркі, Тұрар Рысқұлов аудандарында қоғамдық қабылдау жүргізіп, азаматтарды жергілікті сипаттағы өзекті мәселелер бойынша өтініш, ұсыныс-пікірлерін тыңдады. Тұрғындардың мемлекеттік көрсетілетін қызметтердің қолжетімділігі және сапасы туралы көтерген сұрақтарын шешу жолдарын қарастыру жөнінде Қоғамдық кеңестің отырысында берілген ұсынымдар тиісті мемлекеттік органдарға жолданды.

Сыбайлас жемқорлық тәуекелдеріне ішкі талдау жүргізу нәтижелері туралы облыс әкімдігінің ауыл шаруашылығы басқармасы, ветеринария, денсаулық сақтау, дене шынықтыру және спорт, еңбек инспекциясы, қаржы, құрылыс, жер қатынастары, жұмыспен қамтуды үйлестіру және әлеуметтік бағдарламалар, мәдениет, архивтер және құжаттамалар, энергетика және тұрғын үй-коммуналдық шаруашылық, сәулет және қала құрылысы, туризм, мемлекеттік сәулет-құрылыс бақылауы, цифрлық технологиялар, тілдерді дамыту, ішкі саясат басқармаларының есептері және мемлекеттік көрсетілетін қызметтердің сапасы туралы 28 есепті тыңдау өткізіліп, 375 адам қатысты.

Есепті тыңдау нәтижелері бойынша мемлекеттік органдардың жұмыстары бағаланып, шешімдер қабылданды, басқармалардың бюджеттік бағдарламаларды, даму жоспарлары бойынша нысаналы индикаторларға қол жеткізуіне бақылау күшейтілді. Есепті тыңдауларға ҚР Сыбайлас жемқорлыққа қарсы іс-қимыл Агенттігінің Жамбыл облысы бойынша Департаментінің Превенция басқармасының басшысы Қ.Байгебаев, ҚР Сыбайлас жемқорлыққа қарсы іс-қимыл Агенттігінің Жамбыл облысы бойынша Департаментінің Превенция басқармасы басшысының орынбасары Е.Бақтыхожаев қатысты.

 Есепті тыңдау нәтижелері бойынша денсаулық сақтау басқармасы, құрылыс басқармасы, сәулет және қала құрылысы басқармасы басшыларының сыбайлас жемқорлық тәуекелдеріне ішкі талдау жүргізу нәтижелері туралы есептері кеңес мүшелері тарапынан қанағаттанарлықсыз болып бағаланды. Қоғамдық мониторинг және есепті тыңдау нәтижелері бойынша мемлекеттік органдардың қызметін жетілдіру жөніндегі Қоғамдық кеңестің қабылдаған ұсынымдары облыс әкіміне жолданды.

Кеңес отырысында «Қоғамдық кеңестер туралы» ҚР Заңының 5-бабы 1-тармағы 13-тармақшасына сәйкес жергілікті деңгейде заңдылықты қамтамасыз ету және адам мен азаматтың құқықтарын және бостандықтарын сақтау мәселелері бойынша Жамбыл облысы Полиция департаменті басшысының орынбасары, полиция подполковнигі Қ.Сматов, Тараз қаласы полиция басқармасының жергілікті полиция қызметінің бастығы, полиция подполковнигі Н.Керебаевтың ақпараты тыңдалды.

Отырысқа Адам құқықтары жөніндегі уәкілдің Жамбыл облысы бойынша өкілі Б.Байхожаев, облыс әкімдігінің терроризмге қарсы қызметті үйлестіру және құқық қорғау органдарымен жұмыс бөлімінің басшысы Б.Саданов қатысты. Есептік кезеңде Қоғамдық кеңестің көшпелі отырысы Жамбыл ауданында өткізіліп, күн тәртібінде Жамбыл аудандық Қоғамдық кеңесінің жұмысшы тобының жер қатынастары саласын зерделеу нәтижелері талқыланды. Қоғамдық кеңес Төралқасының отырыстары, Төралқаның кеңейтілген отырыстары, кеңестің жоспарлы отырыстарының күн тәртібінде қарастырылған мәселелер, кеңес комиссиялары және мониторингтік топтар мүшелерінің атқарған жұмыстары Қоғамдық кеңестердің қызметіне арналған республиканың әрбір үшін де қолжетімді болып табылатын бірыңғай портал-KAZKENES.KZ сайтында 15 жазба жарияланды. Аталған сайтта Қоғамдық кеңестің 3-шықырылымындағы жасақталған құрамы туралы деректер базасы талаптарға сәйкес қайта толықтырылды.

Қоғамдық кеңестің FACEBOOK, INSTAGRAM әлеуметтік желідегі парақшаларында 54 жазба, «AIQYN» республикалық қоғамдық-саяси газеті, «AQ JOL», «Знамя труда» Жамбыл облыстық қоғамдық-саяси газеттері, «AR-AI» облыстық қоғамдық-саяси және жастар газеті, «Шұғыла-Радуга» Жамбыл аудандық газеті, барлығы БАҚ беттерінде 13 мақала жарияланды. Қоғамдық кеңестің жоспарға сәйкес атқарған жұмыстары туралы JAMBYL TV өңірлік телеарнасы арқылы 13 сюжет көрсетіліп, жұртшылық назарына жеткізілді.

 Жамбыл облыстық Қоғамдық кеңесінің 2023 жылғы атқарған жұмысын қорытындылай келе, жергілікті мемлекеттік басқару органдары мен азаматтық қоғамның бірлесіп жұмыс атқаруының өте маңызды екендігін және мұндай өзара іс-қимыл халықтың Қоғамдық кеңес институтына деген сенім деңгейінің артуына және олардың қызметіне халықтық, қолжетімді, ашық сипат беретінін атап өтеміз. Осы мақсатта 2024 жылы кеңес отырыстарында ҚР мемлекеттік қызмет істері агенттігінің Жамбыл облысы бойынша департаментінің ұсынысымен облыс әкімдігінің бірқатар басқармаларында мемлекеттік көрсетілетін қызметтердің сапасы туралы есептерін тыңдау жоспарланады.

 Жамбыл облыстық Қоғамдық кеңесі алдағы уақытта да «Қоғамдық кеңестер туралы» ҚР Заңына сәйкес азаматтық қоғамның қоғамдық маңызды мәселелер бойынша пікірін білдіру мақсатында жергілікті деңгейлерде шешімдерді талқылау мен қабылдау кезінде жұртшылықтың пікірін ескеру, жергілікті мемлекеттік басқару және өзін-өзі басқару органдарының, сондай-ақ квазимемлекеттік сектор субъектілерінің азаматтық қоғаммен өзара іс-қимыл жасауын дамыту және қоғамдық бақылауды ұйымдастыру барысында олардың қызметінің ашықтығын қамтамасыз ету міндеттерін тәуелсіздік, автономдық, дербестік, жариялылық қағидаттары негізінде жүзеге асыратын болады.

**Жамбыл облыстық**

 **Қоғамдық кеңесінің төрағасы** **М.Абдраимов**